प्रसंगवश, इन नामों के साथ ‘कामों’ पर टिप्पणी करने का अर्थ होगा, किसी ख्यात व्यक्ति की वजह को याद करना। कृष्ण कमलेश वह शख्सियत है जिसने सातवें दशक में ‘अन्तर्यात्रा’ निकालकर लघुकथा-लेखन का माहौल बनाया, ‘कथाबिम्ब’ तथा ‘युगदाह’ के लघुकथा विशेषांक कमलेश के अनुभवों की ही देन हैं, लघुकथा के मुत्तालिक उनकी अनेक विशेष टिप्पणियों को देखा जाना इतिहास से गुजरना है। शकुन्तला किरण को लघुकथा पर शोधकार्य तथा पुष्पलता कश्यप को आलेख तथा लघुकथा लिखने की प्रेरणा इसी शख्स से मिली। एकल लघुकथा संग्रह की परम्परा में मेरे ‘सिसकता उजास’ के बाद कृष्ण कमलेश का ‘मोहभंग’ आया, फ्लैप पर जिसकी भूरि-भूरि प्रशंसा, विष्णु प्रभाकर जी ने की। जगदीश कश्यप की व्यक्तिगत नकारात्मक भंगिमा को नजरअंदाज कर उन कार्यों को याद करना चाहिए, जो उन्होंने लघुकथा की विधागत स्थापना के लिए मृत्युपर्यन्त किए। पुरानी पोथियों को खगालकर वैदिक-काल से आठवें दशक तक लघुकथा के विकास का इतिहास सर्वप्रथम जगदीश कश्यप ने लिखा। कालांतर में इस प्रकार के कार्यों को इसी की छवि माना जाना चाहिए। ‘मिनीयुग’ पत्रिका के लघुकथा स्तम्भ पर विशेष टिप्पणियों के साथ रचनाकार-रचना की प्रस्तुति, महावीर जैन को साथ में लेकर ‘समग्र’ लघुकथा-विशेषांक का सम्पादन, कालान्तर में विशेषांक की सामग्री को ‘छोटी-बड़ी बातें’ शीर्षक से पुस्तकाकार में प्रकाशन, पुस्तक की संकलित कुछ लघुकथाओं पर लघुकथा-लेखकों से इतर अवध नारायण मुद्गल की टिप्पणियाँ, जैसी योजनाओं को अंजाम देना इनकी विशेष देन है। जगदीश कश्यप जितने अच्छे लघुकथा-समालोचक रहे उतने ही रचनाकार। इस सन्दर्भ में उनके संग्रहों को देखा तथा उनका मूल्यांकन किया जाना चाहिए। श्रेष्ठ लघुकथाओं को प्रकाश में लाने के लिए उनकी सजगता को उनके सम्पादन में हाल ही में प्रकाशित संकलन ‘बीसवीं सदी की लघुकथाएँ’ में देखा जा सकता है। लघुकथा आन्दोलन की प्रथम पंक्ति में रमेश बत्तरा का नाम सम्मान के साथ लिया जाता है। रमेश भाई ने कथ्य और्र शिल्प के स्तर पर लघुकथा को नई भंगिमा प्रदान करने के साथ ‘सारिका’ के उपसम्पादक के नाते लघुकथा को विस्तृत आकाश प्रदान किया। उन्होंने सहज भाव से देश के समस्त श्रेष्ठ रचनाकारों से समय-समय पर व्यक्तिगत सम्पर्क स्थापित कर उनकी लघुकथाओं को ‘सारिका’ में स्थान दिया। वे ऐसे व्यक्ति थे जिन्होंने मैत्रीभाव से अधिक रचनाभाव को महत्त्व देने की परम्परा कायम की। लघुकथा की रचनात्मकता पर टिप्पणियाँ, लघुकथा-आयोजनों, गोष्ठियों आदि से सम्बन्धित रपट का नियमित प्रकाशन तथा लघुकथा को हाशिए की अपेक्षा सम्मानजनक स्थान ‘सारिका’ में देकर अन्य पत्रिकाओं के समक्ष मिसाल कायम की। ‘सारिका’ का लघुकथा विशेषांक निकाले जाने सम्बन्धी कमलेश्वर जी की मंशा को रमेश बत्तरा ने अंजाम दिया। इस विशेषांक में लघुकथा-विषयक सामग्री तथा शताधिक लघुकथाएँ प्रकाशित कर, साहित्य और पाठकों के खेमों को कथा विधा की इस सबसे छोटी सहचरी की शक्ति और अहमियत से परिचित कराया।